Sanna ja Jukka Pakanen ehtivät asua kodissaan vain reilun vuoden ennen kuin talossa syttyi tulipalo kahdeksan kuukautta sitten.

Sanna ja Jukka Pakasen perheen koti paloi viime syksynä. Jukka Pakanen loukkaantui etsiessään lapsiaan tulen keskeltä, mutta jäi henkiin. Pian helpotus kuitenkin muuttui ahdistukseksi, kun kahdeksan kuukautta palon jälkeen korjaustyöt eivät ole edenneet. Pakasten mukaan vakuutusyhtiö on jatkuvasti viivästyttänyt talon korjaamista.

Sanna ja Jukka Pakanen ostivat vuonna 2013 talon Kiimingin Hannuksen kylästä. Se oli parikymmentä vuotta vanha, arkkitehdin itselleen rakentama iso omakotitalo lähellä lampea. Siinä oli tilaa kolmelle lapselle, kolme koiraa saivat juoksennella ulkona ja hevoset pystyi pitämään talon pihapiirissä. Ystäväperhe ihastui alueeseen ja muutti viereen.

Viime marraskuussa kotiteatterihuoneessa kannettavan tietokoneen virtajohto syttyi palamaan.

Palo oli raju. Palohälytin hälytti kolmesti ennen kuin se suli.

Pakasten koti paloi. Sanna Pakanen

– Meillä oli kaksi minuuttia aikaa pelastaa lapsemme, itsemme ja eläimet, Sanna Pakanen kertoo.

Pakaset olivat onnekkaita, sillä he jäivät henkiin. He arvelevat, että osin siksi, että talossa oli käytetty laadukkaita tuotteita paloneristykseen, osin siksi, että Sanna Pakanen oli nukahtanut alakertaan nuorimman tyttären kanssa.

Isä Jukka Pakanen nukkui kotiteatterihuoneen vieressä makuuhuoneessa yksin. Huoneessa oli varauloskäynti. Hän ei kuitenkaan uskaltanut jättää taloa.

Meillä oli kaksi minuuttia aikaa pelastaa lapsemme, itsemme ja eläimet. Sanna Pakanen

– Kun heräsin savuun, en tiennyt, ovatko muut päässeet pihalle. Tytön makuuhuone oli toisessa päässä taloa, joten lähdin palavan huoneen poikki konttaamaan. Hätä tuli lasten takia.

– Kaikki olivat jo onneksi siinä vaiheessa pihalla. Parvekkeelta näin vaimon ja kysyin kahteen kertaan, ovathan kaikki varmasti turvassa.

Pakasten talo on heidän mukaansa lähes samassa kunnossa kuin pian palon jälkeen. Antti Pylväs / Yle

Kun Jukka Pakanen oli varma, että vaimo ja lapset olivat pihalla, hän uskalsi itse lähteä palavasta talosta. Hän laskeutui portaita alakertaan polttavassa kuumuudessa, joka poltti hänen ihonsa.

Pakanen vietiin ambulanssilla sairaalaan. Hän muistaa maanneensa ambulanssissa, kun palomies kysyi, ovathan talon vakuutukset kunnossa. Vakuutus on kattava täysvakuutus, hän muistaa tokkurassa vastanneensa.

Pakasten liskot kuolivat tulipalossa. Sanna Pakanen

Kahden kuukauden korjaustöille ei näy loppua

Nyt Pakaset sanovat, että usein käy mielessä, että olisipa talo mieluummin palanut maan tasalle.

Palon jälkeen perheelle luvattiin, että he pääsisivät muuttamaan takaisin kotiinsa kaksi kuukautta palosta.

– Enää meille ei ole selvää, onko talomme edes korjauskuntoinen, Sanna Pakanen sanoo.

Purkutyöt alkoivat viikko palon jälkeen, mutta joulukuussa ne piti keskeyttää talven tulon takia. Keväällä työt eivät kuitenkaan jatkuneet. Talo on edelleen lähes samassa kunnossa kuin se oli kuukausi palon jälkeen.

– Muutama kosteusmittaus on tehty tämän vuoden alussa. Sitten se jäi vakuutusyhtiön osalta siihen, Jukka Pakanen sanoo.

Pakasten talon tulipalo lähti kotiteatterihuoneesta, joka tuhoutui palossa täysin. Kuva on otettu pian palon jälkeen. Sanna Pakanen

Edes rakennuslupaa ei ole saatu

Pakaset syyttävät vakuutusyhtiötä hidastelusta ja siitä, että se on jatkuvasti pelannut heitä vastaan.

Enää meille ei ole selvää, onko talomme edes korjauskuntoinen. Sanna Pakanen

Pakasten palkkaamat ulkopuoliset konsultit ovat tyrmänneet vakuutusyhtiön tekemät mittaukset väärin tehdyiksi. Pakaset myös sanovat, että vakuutusyhtiö on jatkuvasti vähätellyt korjaustarvetta.

Pahinta Pakasten mukaan on, että taloa ei päästä korjaamaan, koska siihen tarvittaisiin rakennuslupa. Rakennuslupaa taas ei saada, koska siihen tarvittaisiin korjaussuunnitelma. Korjaussuunnitelmaa puolestaan ei voi saada, koska vakuutusyhtiön konsultilla ei ole pätevyyttä sen tekemiseen.

Ylimääräisiä kuluja satasia kuussa

Kahdeksan kuukautta Pakaset ovat eläneet väliaikaiselämää, ensin erään ystävän tyhjillään olevassa talossa Kiimingissä, nyttemmin toisen ystävän talossa Oulussa.

Vakuutusyhtiö korvaa väliaikaisasumisen kuluista 85 prosenttia, mutta lähtökohtaisesti vain 12 kuukauden ajalta.

Muita ylimääräisiä, itse maksettavia kuluja tulee Pakasten mukaan 500–800 euroa kuussa muun muassa siitä, että talossa on jatkuvasti päällä rakennuspuhaltimet, sekä mittauksista ja konsultoinneista, joita Pakaset ovat halunneet teetättää itse menetettyään luottamuksen vakuutusyhtiöön.

Yhdestä koirasta on täytynyt luopua. Nuorimman, kaksivuotiaan lapsen piirroksissa on palosta asti toistunut tuli. Vanhemmat sanovat, että he itse eivät ole päässeet käsittelemään onnettomuutta mielessään.

Sanna ja Jukka Pakanen osoittavat joka puolelta yläkerrassa mustuneita kattovilloja. He sanovat, että vakuutusyhtiön mukaan kattoa ei olisi tarvinnut purkaa muualta kuin parista huoneesta. Antti Pylväs / Yle

– Emmehän me ole ymmärtäneet, että henki on ollut sekunneista kiinni. Se tulee vielä joskus, Sanna Pakanen sanoo.

– Se tulee sitten, kun pääsemme muuttamaan tänne takaisin, lisää hänen miehensä.

Emmehän me ole ymmärtäneet, että henki on ollut sekunneista kiinni. Sanna Pakanen

Vuosittain palo syttyy 3000 kodissa

Vuosittain yli 3000 asuinrakennuksessa syttyy tulipalo. Siitä huolimatta talon palamiseen liittyvistä kokemuksista on ollut vaikea saada vertaistukea. Siksi Sanna Pakanen perusti blogin käsitelläkseen tapahtunutta ja jakaakseen tietoa vastaavaan tilanteeseen joutuneille ja joutuville.

Blogin perustamisen jälkeen vakuutusyhtiön pääkonttorista otettiin yhteyttä ja luvattiin edistää talon korjaustöiden etenemistä, Sanna Pakanen sanoo.

Ylen yhteydenoton jälkeen tapaus aiotaan käydä läpi

Vakuutusyhtiö Ifistä Pakasten tapausta ei kommentoida Pakasten yksityisyydensuojaan vedoten. Tilannetta ei muuta se, että Pakaset antaisivat luvan kommenteille. Vakuutusyhtiön mukaan asiakas ei välttämättä ymmärrä, mihin kaikkeen hän luvan antaa.

Ylen esittämiin kysymyksiin vastattiin sähköpostitse yhtiön viestintäosaston kautta. Vastauksissa todetaan muun muassa, että kaikki konsultoinnit, mittaukset ja korjaussuunnitelmat teetätetään aina riippumattomilla yrityksillä.

Pakaset olivat muuttaneet Kiimingin Hannukseen vuonna 2013. Antti Pylväs / Yle

Ifin palvelupäällikön Marko Kaappolan mukaan kahdeksan kuukauden aika kuulostaa pitkältä.

Me käymme läpi tämän tapauksen ja katsomme, miten saisimme tämän nopeasti etenemään. Marko Kaappola

– Me käymme läpi tämän tapauksen ja katsomme, miten saisimme sen nopeasti etenemään.

Kaappola kirjoittaa, että talon korjaaminen voi viedä aikaa.

– Ensiksi pyritään ratkaisemaan asiakkaan arjen ongelmat kuten tilapäinen asunto, irtaimisto ynnä muut. Sen jälkeen aletaan selvittämään vahingon syttymissyytä ja hankkimaan kiinteistöön liittyviä pakollisia asiapapereita. Näiden selvittyä aloitetaan kiinteistön tarvittavat purkutyöt ja niiden laajuuden selvittyä tehdään korjaussuunnitelma. Kaikkien näiden asioiden selvittäminen, suunnitteleminen ja laskeminen vie aina aikaa.

Kaappolan mukaan joissain tapauksissa asiakas voi saada korvausta muun muassa sijaisasumisesta pidemmältä ajalta kuin vuodelta, jos vahingon käsittely kestää enemmän kuin 12 kuukautta.